Ane Halsboe-Jørgensen (S), 2023-04-27:
Som vi netop hørte fra ordføreren for forslagsstillerne, skete der den 26. oktober 2021
det, at den daværende regering sammen med Venstre, SF, Radikale Venstre, Enhedslisten og Alternativet indgik en politisk aftale om øremærket orlov og ligestilling af forældrene.
Det var en gennemførsel af EU's orlovsdirektiv, hvor der bliver øremærket 9 ugers orlovs- og dagpengeret til hver forælder.
Samtidig sikrer man, at de danske orlovsregler stadig væk er fleksible, og at familierne har gode muligheder for at indrette sig efter deres ønsker og behov.
Det fremgår klart af aftaleteksten, at man ikke ændrede på længden af den samlede ret til orlov med barselsdagpenge, som er på i alt 52 uger, hvoraf 48 uger ligger efter fødslen.
Det skyldes, at aftalekredsen ligesom den nuværende regering vurderede, at den nuværende orlovsperiode på 52 uger med barselsdagpenge er passende.
Og de forældre, der ønsker at holde orlov allerede i dag, kan forlænge deres orlov ud over den periode, hvor de har dagpengeret.
Regeringen har et klart ønske om, at flere danske fædre skal tage mere orlov, og vi forventer faktisk også, at langt de fleste forældre indretter sig på, at der er nye orlovsregler, for det gavner fædre, mødre og i særdeleshed børnene, når begge forældre kan være sammen med deres børn tidligt i livet.
Forskningen viser også, at hvis begge forældre tager del i de omsorgsopgaver, der følger med det at have en familie, kan det mindske konflikter og risikoen for opbrud i familien, for slet ikke at tale om, at det understøtter ligestillingen mellem mænd og kvinder på arbejdsmarkedet og i familierne, hvis orlovs- og omsorgsforpligtelserne bliver fordelt mere ligeligt.
Alle de positive effekter synes jeg jo at det er værd at have med i baghovedet, når vi taler om fordelingen af orlov i familien.
Hvis Folketinget nu vedtager det her forslag, kunne jeg godt frygte, at der var nogle fædre derude, der ville sidde og tænke, at vi ikke rigtig mener det, når vi siger, at de er lige så vigtige for deres børn, som mødrene er – at vi ikke rigtig tror på dem.
Og det er altså et dårligt udgangspunkt, når vi nu helhjertet ønsker, at fædrene skal komme tidligere og mere på banen.
Hele formålet med den politiske aftale, som implementerer EU's direktiv, er at give rygstød til kommende fædre og sikre dem en ligestillet plads i familien.
Det synes jeg vi skal holde fast i, for det er et fælles ansvar at starte en familie og tage sig af børnene.
Når det så er sagt, er der også den økonomiske del af det her forslag.
Det er en uhyre dyr løsning, hvis vi forlænger alle familiers ret til orlov med barselsdagpenge i 9 uger.
Det vil betyde et træk på vores fælles kasse på 2,6 mia. kr. hvert eneste år, og så vil det reducere den arbejdskraft, vores virksomheder og offentlige arbejdspladser har tilgængelig, betragteligt i en tid, hvor vi mangler lige præcis den arbejdskraft.
Af de grunde, og selvfølgelig fordi vi tror på og er stolte af og står ved den aftale, vi indgik tilbage i 2021, kan regeringen ikke støtte beslutningsforslaget, og vi indstiller derfor forslaget til forkastelse.
Jeg synes faktisk, det er vigtigt at understrege, at når vi taler om barsel, ligger vi her i Danmark i den absolut gode ende i forhold til at skabe gode rammer for at få en god start på et børneliv.
Det synes jeg godt vi kan være stolte af, og det synes jeg vi skal holde fast ved.
Jeg synes ikke nødvendigvis, barslen skal være ud over de 52 uger, hvilket forslaget her går på, men jeg synes da, at også diskussionen om, hvordan hverdagen hænger sammen, er en helt central del af den diskussion, som jeg ved at rigtig mange forældre gerne vil tage, men som jeg også synes at vi skal tage politisk.